
A V I Z 

asupra 
Propunerii legislative pentru modificarea şi completarea Legii nr.156/2000 privind protecţia cetăţenilor români care lucrează în străinătate
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre avizare, cu propunerea legislativă pentru modificarea şi completarea Legii nr.156/2000 privind protecţia cetăţenilor români care lucrează în străinătate trimisă cu adresa nr. Plx. 147 din 2 martie 2015, înregistrată în cadrul Comisiei juridice sub nr.4c-11/286/2015 din 3 martie 2015.

Camera Deputaţilor este Cameră decizională, conform dispoziţiilor art. 75 alin. (1) şi (3) din Constituţia României, republicată, şi ale art. 92 alin. (9) din Regulamentul Camerei Deputaţilor, republicat, cu modificările şi completările ulterioare.

Senatul a respins propunerea legislativă în şedinţa din data de 25 februarie 2015, în calitate de primă Cameră sesizată. 
Consiliul Legislativ a avizat favorabil propunerea legislativă, prin avizul transmis prin adresa cu nr. 698 din data de 16.06.2014.
Comisia pentru politică externă a avizat negativ propunerea legislativă.
Comisia pentru comunităţile de români din afara graniţelor ţării a avizat favorabil propunerea legislativă.
Prin documentul cu nr. 2093/DRP din data de 22.10.2014, Guvernul a transmis Parlamentului punctul de vedere prin care nu susţine adoptarea propunerii legislative în forma prezentată. 
Iniţiativa are ca obiect de reglementare modificarea şi completarea Legii nr.156/2000 privind protecţia cetăţenilor români care lucrează în străinătate, republicată, în sensul obligării agenţilor de ocupare a forţei de muncă să transmită misiunilor diplomatice ale României datele de contact ale cetăţenilor români pe care îi plasează la muncă în străinătate. Totodată, se propune o verificare anuală a respectării de către agenţii de ocupare a forţei de muncă a dispoziţiilor legii, precum şi publicarea pe paginile de internet ale Inspectoratelor Teritoriale de Muncă a rezultatelor controalelor întreprinse de acestea, precum şi a listelor cu agenţii de ocupare a forţei de muncă, atât a celor înregistraţi la Inspectoratul Teritorial de Muncă în a cărui rază îşi au sediul, cât şi a celor sancţionaţi.
În şedinţa din data de 17 martie 2015, potrivit art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat actul normativ supus avizării, expunerea de motive, punctul de vedere al Guvernului şi avizul Consiliului legislativ.
În urma dezbaterilor, Comisia juridică, de disciplină şi imunităţi a hotărât, în unanimitate, să acorde aviz favorabil propunerii legislative.
Prin conţinutul său normativ, propunerea legislativă se încadrează în categoria legilor ordinare.

